กรุ๊ปลีสไปนอกเครดิตไม่ลด
ทริส เรทติ้ง เผยกรุ๊ปลีส ได้ผลดีซื้อหุ้นในบริษัทที่ศรีลังกาและเมียนมา ยันไม่กระทบอันดับเครดิต
7 ต.ค. 2559

ทริส เรทติ้ง เผยกรุ๊ปลีส ได้ผลดีซื้อหุ้นในบริษัทที่ศรีลังกาและเมียนมา ยันไม่กระทบอันดับเครดิต
แหล่งข่าวจากบริษัท ทริส เรทติ้ง เปิดเผยว่า ทริส เรทติ้ง เห็นว่าการที่บริษัท กรุ๊ปลีส ได้เข้าไปซื้อหุ้นบริษัทที่ประกอบธุรกิจให้สินเชื่อในประเทศศรีลังกา และบริษัทที่ประกอบธุรกิจสินเชื่อรายย่อย (ไมโครไฟแนนซ์) ในประเทศเมียนมา ด้วยมูลค่าลงทุนรวมประมาณ 3,000 ล้านบาทนั้น จะไม่มีผลกระทบต่ออันดับเครดิตหุ้นกู้ที่มีการค้ำประกันบางส่วนของบริษัทที่ระดับ “A-” แต่อย่างใด
ทั้งนี้ เนื่องจากการเข้าซื้อหุ้นในบริษัททั้งสองแห่งดังกล่าว จะช่วยส่งเสริมธุรกิจการให้สินเชื่อของกรุ๊ปลีสในปัจจุบันได้ โดยคาดว่าประโยชน์ที่จะได้รับจากการลงทุนดังกล่าว จะช่วยขยายธุรกิจในต่างประเทศของบริษัท อีกทั้งยังจะช่วยขยายธุรกิจสินเชื่อรายย่อยในกลุ่มประเทศสมาชิกสมาคมประชาชาติแห่งเอเชียตะวันออกเฉียงใต้ หรืออาเซียน และช่วยเสริมความสามารถในการทำกำไรของ กรุ๊ปลีสได้
อย่างไรก็ตาม ในปัจจุบันทริส เรทติ้ง จัดอันดับเครดิตหุ้นกู้มีการค้ำประกันบางส่วนของบริษัท กรุ๊ปลีส ที่ระดับ “A-” ด้วย แนวโน้ม “Stable” หรือ “คงที่”